מדען מטורף ובעל חברת "פלאנט אקספרס"
פרופסור יוברט ג'. פארנסוורת' (אנגלית: Hubert J. Farnsworth; ‏9 באפריל 2841) הוא דמות בדיונית של מדען וממציא בסדרת האנימציה פיוצ'רמה. בעליה הזקן במיוחד של חברת פלאנט אקספרס - חברת המשלוחים בה עובדות הדמויות הראשיות ובהן הדוד רבא-רבא-רבא-וכן-הלאה (ובנוסף קרוב המשפחה החי היחיד) שלו, פיליפ ג'יי פריי.
הגם שהדבר לא נאמר מעולם, הוא חייב להיות צאצאו של אחיו היחיד של פריי, יאנסי פריי הבן, עם זאת, כיוון שהתגלה שפריי הוא סבא שלו עצמו (ולכן של יאנסי) בעקבות מסע בזמן בו נטל חלק במהלך הסדרה, הרי שפארנסוורת' הוא גם צאצא ישיר של פריי.
הפרופסור מצטייר כ"מדען המשוגע" (תואר אותו אישר בעצמו מספר פעמים). הוא קרוי על שמו של ממציא הטלוויזיה פילו פארנסוורת' כששמו הפרטי הוא שמו של יוברט דרייפוס, מרצה לפילוסופיה מברקלי, שאריק קפלן, אחד הכותבים והמפיקים של תחילת הסדרה, היה מתלמידיו. הוא סנילי, מופרע, בלתי צפוי ונוטה לסתור את עצמו. בעל תשוקה וכשרון ליצירת "מכשירי יום הדין" ומהוה סכנה תמידית לעצמו, לעובדיו וליקום בכלל. יקום מקביל אחד לפחות הועמד בסכנה עקב המצאותיו.